Handlæknastöðin hefur breytt sínum verkferlum og sett á laggirnar gæðanefnd. Allir starfsmenn stöðvarinnar geta núna tilkynnt um grunsamleg atvik. Þetta er gert í kjölfarið á því að læknir framkvæmdi óþarfar aðgerðir á sjúklingum.
Handlæknastöðin rekur skurðstofur og leigir út aðstöðu til ólíkra sérfræðinga. Stjórnarformaðurinn Eiríkur Orri Guðmundsson segir að stöðin hafi ekki eftirlit með þeirra starfsemi, ráðgjöf og þeim aðgerðum sem þeir framkvæma. Einn sérfræðinganna, Hannes Þröstur Hjartarson, háls- nef- og eyrnalæknir vann á Handlæknastöðinni í 8 mánuði eftir að Landsspítalinn mat hann óhæfan til að gera aðgerðir í apríl 2019. Lækninum er gefið að sök að hafa framkvæmt fjölda óþarfra aðgerða. Sjúkratryggingar Íslands hefur krafið hann um endurgreiðslur og landlæknir íhugar að vísa málinu til lögreglu. Í kjölfar þessa máls hefur Handlæknastöðin breytt sínum verkferlum.
Já, eftir að þetta mál kom upp þá lögðumst við í heilmikla endurskoðun á öllum okkar ferlum og höfum sett á fót gæðanefnd og förum fram á að allir sem starfa hjá okkur undirriti samning þess efnis að þessi gæðanefnd sé til staðar og geti skoðað þeirra störf og sömuleiðis geta allir sem að stöðinni starfa, ekki bara læknar geta tilkynnt til nefndarinnar sem getur þá gert einhvers konar frumathugun á því hvað um er að ræða og eftir atvikum farið lengra með málið.
Allir starfsmenn Handlæknastöðvarinnar geta nú tilkynnt um grunsamleg atvik til nýstofnaðrar gæðanefndar stofnunarinnar. Verkferlum var breytt eftir að samverkamenn læknis tilkynntu hann til Landlæknis.